Српски језик и књижевност

Наставна област: Гласовне промене

Наставна јединица: Палатализација и сибиларизација

**Платализација**

Када се задњонепчани сугласници **К**, **Г**, **Х** нађу испред вокала **е**, **и**, понекад **а** у **наставцима за облик**, тада **К** прелази у **Ч**, **Г** прелази у **Ж**, **Х** прелази у **Ш**. (Ч, Ж и Ш су палатални (предњонепчани) сугласници и зато се ова промена зове палатализација.)

**К > Ч**: јунак – јуначе (к је испред наставка –е прешло у ч)

**Г > Ж**: друг – друже (г је испред –е прешло у ж)

**Х > Ш**: дух – душе (х је испред –е прешло у ш)

Примери: јак – јачи; тих – тиши; плак(ати) – плачем; драг – дражи; момак – момче; прах – прашина; рука – ручица; Вук – Вуче; око – очи; ухо – уши; зрак – зрачак; страх – страшан; дика – дичан...

Палатализација се врши у присвојним придевима изведеним од имена која се завршавају на –ца:

Аница – Аничин; Милица – Миличин; Јелица – Јеличин, Славица – Славичин...

Палатализација се не врши у присвојним придевима изведеним од имена која се завршавају на –ка:

Анка – Анкин; Милка – Милкин; Јованка – Јованкин; Славка – Славкин...

Промена Ц у Ч у неким примерима такође спада у палатализацију: стриц – стричеви;

**Сибиларизација**

Када се задњонепчани сугласници **К**, **Г**, **Х** нађу испред вокала **и** у наставцима за облик, **К** прелази у **Ц**, **Г** прелази у **З**, **Х** прелази у **С.** (З и С су сибиланти, пискави гласови, па се ова промена према њима зове сибиларизација.)

**К > Ц**: јунак – јунаци, јунацима (к је испред наставка –и прешло у ц)

**Г > З:** нога – нози (г је испред наставка –и прешло у з)

**Х > С:** орах – ораси, орасима (х је испред наставка –и прешло у с)

Примери: рука – руци; предлог – предлози; монах – монаси, монасима; крчаг – крчази, крчазима; путник – путници; сврха – сврси; мајка – мајци; књига – књизи; језик – језици; Чех - Чеси...

Сибиларизација се не врши:
1. У личним именима и именима становника и народа: Олга – Олги; Пепељуга – Пепељуги; Бодирога – Бодироги; Лука – Луки; Зорка – Зорки; Шапчанка – Шапчанки...

2. У неким географским именима страног порекла: Костарика – Костарики; Волга – Волги; малага – Малаги; Казабланка – Казабланки; Доха – Дохи... (Изузетак су именице: Америка, Африка, Корзика, Аљаска...)

3. У речима одмила и именицама које значе занимање: бака – баки; дека – деки; сека – секи; зека – зеки; лекарка – лекарки; професорка – професорки; сликарка – сликарки; сељанка – сељанки; фризерка – фризерки...

4. У неким речима страног порекла: лига – лиги; јога – јоги; колега – колеги; синагога – синагоги; психа – психи; дрога – дроги; клика – клики...

5. Када се **К**, **Г** и **Х** нађу у сугласничким групама **ЦК**, **ЗГ**, **СХ**, **ТК**, **ЋК**, **ЧК** у именицама: коцка – коцки; мазга – мазги; Пасха – Пасхи (јеврејски празник); тетка – тетки; праћка – праћки; мачка – мачки...

**Вежбе**:

1. Разврстај речи на тако што ћеш у једну колону уписати оне у којима је извршена палатализација, а у другу оне у којима је извршена сибиларизација:
 дружина, разлози, Грци, вечан, страшило, успеси, зечеви, педагози

2. Напиши како гласе присвојни придеви изведени од следећих именица:
 Живка \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ конобарица \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Бугарка \_\_\_\_\_\_\_\_\_\_\_\_\_\_\_\_\_\_\_\_\_\_\_\_ пливачица \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 вештица \_\_\_\_\_\_\_\_\_\_\_\_\_\_\_\_\_\_\_\_\_\_\_ маћеха \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Смиљка \_\_\_\_\_\_\_\_\_\_\_\_\_\_\_\_\_\_\_\_\_\_\_\_ Олгица \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. У наредним реченицама по једна реч није написана правилно. Исправи је:
 а) На овој слици приказани су митови о Косовци Девојци.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

б) Рекла сам фризерци да ме ошиша лепше него прошли пут.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

в) Његов клуб игра у другој лизи.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4. У следећим речима недостају сугласници Ц и Ч. Упиши одговарајући:

 спремачи\_\_\_ин глуми\_\_\_ин Љуби\_\_\_ин Бранки\_\_\_ин цари\_\_\_ин господари\_\_\_ин

Добри\_\_\_ин васпитачи\_\_\_ин

5. Напиши вокатив следећих имена:

Љубодраг \_\_\_\_\_\_\_\_\_\_\_\_\_\_\_\_\_\_\_ Предраг \_\_\_\_\_\_\_\_\_\_\_\_\_\_\_\_\_\_\_\_\_\_\_ Миодраг \_\_\_\_\_\_\_\_\_\_\_\_\_\_\_\_\_\_\_

 Коју гласовну промену запажаш у облицима вокатива? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_